Sascê
O Sascê (Sascéllo in zenéize de Zêna) o l'é un comûne de 1.777 abitanti inta provinsa de Sann-a.
Giögrafîa[modìfica | modìfica wikitèsto]
O Sascê o se trêuva inta provinsa de Sann-a a 405 m in scio livello do mâ. Assettou inte unn-a conca naturale, o Sascê o l'é in scia via de passaggio tra-a ciannûa da Bormia e de Lisciandria, tutta averta verso a Lombardia, e o mâ. Tera de fò e de pin, antigamente de luvi e de orsi, che s'ascondeivan inti boschi de l'Avzera a mezogiorno e de Déiva a tramontann-a.
E rocche in scie quæ o Sascé o l'e accoégou e che i abitanti han adeuviou pe-e muâge, ciamæ inta lengua do paise tûvo, en in veitæ de arenarie formæ 30 mion de anni fa, into Oligocen de l'ea geologica Tersiaia.[1] A presensa de ben ben de resti fossili a permisso za a-o naturalista Præ Pietro Perrando (1817-1889) de formulâ l'ipotexi ch'o futuro territoio do Sascé fisse allantôa coverto da unn-a lagunn-a de mâ, tiâ sciù scinn-a o livello d'ancheu da-a orogenesi de Arpi.[2]
Stöia[modìfica | modìfica wikitèsto]
L'arecugéita de foscili animali do Prae Perrando a l'é allogiâ in parte into Museo de stöia naturale de Zena, in parte into museo Perrando mæximo a-o Sascê. Pê de ciù, se ghe peu vedde unn-a gran quantitæ de attrezzi préistòrichi, comme asce, ponte de fressa, pestelli, rasccin, do Paleolitico finn-a o Neolitico. A prezénsa de giadeite into monte Beigua, esportâ za di quelli tempi in tutta Europa,[3] a l'êa de segûo unn-a raxion de popolamento primma de l'invension di metalli. A metallorgia a l'é l'industria tradiçionale do paise, favoria da presensa de filon metalliferi inti tempi antighi, comme o mostra e armi trovæ into recanto da Maddalenn-a,[4], [5] ancheu o museo d'Acqui Terme, datæ do bronzo. I romæn, passæ sensa lasciâ resti né testimònio scrito, contròllan o territeuio do Sascê doppo a guæra contra i Liguri Statielli, che abitavan Acqui Terme. Ma do ponto de vista linguistico, o nomme di Statielli no peu spiegâ pe trasformaçion regolare, quello do Sascê ò Sascéllo.
O primmo documento ch'o parlieiva do Sascê o saieiva un decretto de l'impératô Otton I de Sassonia do 967, ch'o çita inta donassion d'Aleramo, un paise, Salsole, ch'o se treuva ciu o meno into o mæximo leugo che o Sascê. A forma Saxellum a l'e adoeviâ pe a primma votta inte un documento feodâle do 1186. Inte sti tempi chie, o paise o se trovava d'arente a Bastia Soprana, in scia croxea tra e stradde do Zô, c'o vegne sciù da Vâze, e quella che a va da Vôtri a Ponzon, passando pe o Faiallo e o monte Ermetta.
Semme mòrto Aleramo, o Sascê o passa de man a-o marcheize de Ponzon, ch'o l'ea padron de Vâze, Çelle e Arbissœa ascî. Ma into 1293 o Branca Doia, no sentendise segûo pe a so vitta a Zena, o commensa a accattà de tere a o Sascê, do quæ o se proclama o scignô inte l'anno 1303. O Döia dâ a-o paise unn-a primma organisassion politica in scangio d'unn-a quantitæ de tasce e de décime. Into mentre, a Zena son approevo a fâse a pelle tra Guelfi (Fieschi e Grimaldi) e Ghibellin (i Döia e i Spìnoa). Sciben che o Branca o tîa o gambin in Sardegna, condannòu a mòrte, o Sascê o resta a proprietæ di Doia finn-a a l'8 de zugno do 1593.[6]
Con tutto che o Sascê o l'e ben ben cresciûo pe-o cammin de dôe stradde d'intrâ, tra a contrâ di ratti (ancheu, via Perrando) e a Ciassa, donde se fa fabricâ unn-a gexa neuva (1582) pe-i 600 fogoâ (ciù o meno 2400 abitanti), e tasce son troppo cresciûe ascî. Defæti quello 8 de zugno o Conseggio da-a comunitæ disponn-e che i feodatai Döia seggian cacciæ e costreiti a repollâ inta Bastia. Ma o prinçipe Andrea Döia, nêvo do grande Andrea Döia ch'o s'êa piggiòu a briga de dâ recatto a-a Repubbrica zeneize e trasformâla inte un stato moderno, no é contento e invadde o paise con di sordatti spagnòlli.
S'inandia alôa unn-a longa trattativa de vint'anni, o negotio del Sassello, ch'arriêsce into 1613 a mette o paise sotta a tutela diretta da Repùbbrica, in cangio de quella di Döia. O l'e o megio periodo da-a stöia do Sascê, graçie a-a grande attivitæ di ferrêe: ghe n'êa 7 in scio cammin di riæn; o fero esendo portòu sciû pe-i bricchi da Vâze, Çelle e Arbissœa. L'attivitæ a finisce sôlo co-a revoluçion da-a siderurgia into 1850.
Ma inte questo periodo o paise o l'e ascî occupòu e distrûto dôe vòtte da-i piemonteixi, de longo apprœvo a çercâ d'impadronise de Zena e do sò pòrto. O 20 settembre 1672 i sordatti sabaudi sovercian a difeiza da çitæ e dan fêugo a tùtto, gexe e conventi compreixi. O brûxa coscî un ormo istorico de 12 m de çirconferensa. Cacciæ via 'na primma votta allantôa, i Savoia ghe proevan torna into 1747 co-a goæra de sucescion aostriaca, sensa ese ciù addiciæ de primma[6]. Defæati, semme occupou o Sascê con tùtti i paixi d'arente, i sordatti croati da reginn-a d'Austria e Ungheria derrûan o paise sensa miseïcordia : alôa, i abitanti se revòltan in àrme contra questi Chervòzzi, che mâ pigiæ, s'inroccan inta Bastia. Se componn-e unn-a canson popolâ, epica do ardì e fieressa di abitanti, che e gente conoscian ancun ancheu. Sôlo into 1749 i piemonteixi se ne van, doppo a fin da guera con a Fransa.[6]
E battaggie napoleoniche de Dego e Monteneutte no toccan goæi o Sascê: o pêzo o comensa into 1799 co-a guera franco-oustriaca. A batòsta de Nêuve a pòrta l'occupaçion françeize e oustriaca do territoïo e domande de pàn e approvixonamenti, finn-a a battaggia de Marengo, co-a quæ o paize o divegne mairie do dipartimento de Monteneutte. Into 1812 s'inandia a costruçion da stradda carretêa ch'a portià a Sann-a, co-i dinæ da comunitæ. Depoi o Congresso de Vienna (1815), ch'o pòrta a-a fin da repubbrica zeneize, o Sascê - amermòu da-a guera e da-a crixi de ferrêe - intra into statto sabaudo. A tùtte e mainée, a partî da questo momento o Sascê o va appreuvo a-o destin do Piemonte e, doppo o 1860, do statto italian.
Lettiatûa[modìfica | modìfica wikitèsto]
A lengua do Sascé a l'è un dialetto ligure de transiçion tra o zeneize da còsta e o piemonteize do Monferà. A ciù antiga testimoniansa scrita de questa lengua a se treuva inta canson popolà che i abitanti han composta into periodo da goæra de sucescion aostriaca. Gh'è a breiga de descrive ciù ben quelli fæti. In scià fin de frevà do 1747, i oustriaghi scorrì da Zena dòppo o sollevo do Ballila repollan inti bricchi. Unn-a colonna de croati (i chervazzi) montæ pe o Faiallo, chinn-a in sce l'abadia do Tijè, pe mezo da rocca da Marasca, cacciando tutto a l'aia e dandose a tutti tipi de soverciaie contra e gente.[7] O bon momento o vegne l'11 de marso, quande i abitanti do Sascé se revoltan contra sti chervozzi e, insemme ai sordatti da Repubbrica, piggian o desciù. A lengua sascellinn-a, da quæ demmo chie di esempi, a l'è stæta scrita inta sò grafìa,[7] ch'a adeuvia o scimbolo â pe a vocale a palatale tònica, o scimbolo ṙ pe a lettia r do zeneize antigo (ch'a l'e cheita inta lengua da çittae into sécolo XVIII) e l'umlaut ü pe-a u da grafìa stòrica. Ecco a primma strofa :
A ṙa Badia, an tei palâzzi / l'è rivâ 'na nija d Chervâzzi / da ṙa Rocca dṙa Marâsca / a n'è vgnuggua sta burrâsca canson storica sascellinn-a.
L'abòu Zan Loenso Federico Gavotti, de segûo l'intelletuale ciù de conto do Sascé, o l'é l'autô do poema Ei quatei stagiugni sasc'line (1829), ch'o parla da natûa idilliaca segondo a veuga di quello tempo:
Câṙa prümma, ti t'arivi
E ti porti cun ti u su
s'ti t na treuvi ancuṙa vivi
diummie grâzie a Nostrei Sgnu.
Into Ei quatei stagiugni sasc'line.
L'abou Gavotti o l'à anche scrito, a tre moaen insemme a sò amigo Bonaventura Zunini e prae Giuseppe Gavotti, o longhiscimo poema O Sassello, tutto in italian feua unn-a strofa in vernacolo into canto III (scrita da o Zunini), ch'o parla da vitta di contadin e di ferræ, mai pubricòu e conservòu inte un manoscrito da biblioteca Berio a Zena.[8] Sto poema, ch'o vorieiva fà parte da tradiçion demoela, serio-giocosa do Pulci e do Boiardi, o l'è tròppo longo e pöco inspiròu, sciben che i aotoî aggien fæto o poscibile pe racontà a vitta di contadin e di operai de ferrêe.
O mego Perrando (1853-1917), aotô ascì de molti pasquini, o l'a trascrito unn-a foṙa d'origine popolà ch'a parla de Cianpanù. O Miché Garbarini (1877-1932), anche lê mego, o componn-e di racconti in sce sò viagio in diligensa da-o Sascé a Sann-a. De mainea generale, se peu dî ch'o Sascello o presenta unn-a lettiatûa ciutosto ricca pe-a dimensción piccinn-a do paise, perché i commersi con Zena e l'economia preindustriale gh'an fæto nasce unn-a borghesia viâxa.[9] L'ecpirosi di archivi do 1672 ne ha foscia fæto perde a memöia d'atri componimenti civili ciù antighi. Ancheu, o statûto do comûne o lascia adeuviâ a lengua sacellinn-a into conseggio comunale.[10] No existan di stùddi in sce l'ûzo de sta lengua, pe a quæ vàen e consciderasioìn fæte pe-e âtre parlæ regionali da Liguria.
Pòsti de interesse[modìfica | modìfica wikitèsto]
- Gexa de San Zane Batista, a primma gexa do paise, d'época medievale. O 5 d'arvì 1365 ghe se firma a paxe tra i Döia e a Serenìscima Repùbbrica, ma a l'è de segûo ancon ciù antiga, unn-a gexa 'matrice', un di primmi leughi de cùlto crestian. O casamento romanico originale o l'é in parte inserìo inta neuva gexa do 1770, l'àstrego da quae o l'è asbasciòu de 7 parmi (1,75m) a sò che l'antighitæ da gexa a l'è devegnûa irriconoscibile. A doatûa de muagie a remonta a-o sécolo XIX.
- Basilica da Santa Maria da Conceçion: a se treuva a-o çentro do paise. Commençâ into 1582 sotta a direçion do capomeistro Tonio Martin Betolle da Locarno. Into 1615 se a piggia i fratti françischen, che manco a bolla do pappa Paolo V arriesce ciù a scorrì. Con Napoleon, o monesté o l'é serròu. Oua into convento ghe stan i Carabiné. Deré a l'artâ, o gh'è un organo Pittaluga a 480 cànne da segonda meitæ do sétteçento, restaorou into 1945 da Pietro Garbarini.
- Gexa da Trinitæ, commensà ciù ò meno into 1620, distrûta da a guæra do 1672, refæta e finìa into 1718.
Economîa[modìfica | modìfica wikitèsto]
Se a siderurgia di basci feughi a l'é l'indùstria tradiçionale do paise, gh'en antigamente tante biteghe di caighæ, chixoéi, banchæ e ferræ. Into XX sécolo, o sopravive l'artigianato da tescitûa. Ma a fabrica téscile do Schiapparelli a brûxa into 1928 e no l'é mai ciù rifæta. Con l'avertûa de stradde, s'inandia l'indùstria de dôçi e di amaretti, basæ in sce 'na riçetta antiga ch'a pâ ch'a vegne da nobildonne de Mieuia.[7] D'estæ, vegnan di foresti pe çercâ fónzi e andâ a spasso into parco naturale do Beigua,[11] ch'o divegne de longo ciù çentrale pe a vitta économica do paise.
Manifestaçioìn[modìfica | modìfica wikitèsto]
Feste e fêe[modìfica | modìfica wikitèsto]
Comunicaçioìn[modìfica | modìfica wikitèsto]
E primme notiçie inte vie de comunicassion son do doxen, quande gh'ean de piste pe e leze, pe tià zu i ærbi di boschi ai cianté navali de Vâze. Pe andâ da-o Sascê a Zena, da Veirera se continoava in sce l'Ermetta e o Beigua, o Faiallo e in scia fin Vôtri. Ancheu, e stradde d'intrâ, detæ da-o territöio, son de longo e maexime : o Sascê o l'é ligou a Sann-a pe a stradda do Zô (SP334) ch'a chinna a Arbissoea, do 1854. A maexima SP334 a continua scinn-a a Acqui, zu pe a valle de l'Erro. Questa parte a remonta a-o 1876.
Nòtte[modìfica | modìfica wikitèsto]
- ↑ Pietro L. Prever, I coralli oligocenici di Sassello nell'Appennino Ligure, Stab. tip. V. Lischi e Figli, 1922.
- ↑ Marchini, Antonio. Le filliti oligoceniche di Santa Giustina e Sassello, Università di Genova - Istituto di geologia](IS), 1985.
- ↑ Stone age jade from the Alps, Scottish Museum of Archeology.
- ↑ Claudio D'Amico et al., Copper Age axe-hammers, other tools and their raw materials in the sub-Apenninic area east of Bologna (Italy), into Rendiconti Lincei 26.4 (2015), pp. 433-453.
- ↑ Felica Porto e Gino Lo, Un ripostiglio dell'Età del Bronzo presso Sassello (Savona), into Rivista di studi liguri 20 (1954), pp. 130-132.
- ↑ 6,0 6,1 6,2 Mario Garino, Storia di Sassello, 1964.
- ↑ 7,0 7,1 7,2 Piero Rossi, Sassello, storia e cultura, Genova, 1991.
- ↑ A. Badano, tesi di laurea, Genova 1991-92.
- ↑ Mario Garino, Storia di Sassello, Società Savonese di Storia Patria, Ed. Liguria, 1964, in nota.
- ↑ Scito internet do Comune.
- ↑ Burlando, Maurizio, et al., From geoheritage to sustainable development: strategies and perspectives in the Beigua Geopark (Italy), into Geoheritage 3.2 (2011), pp. 63-72.
Âtri progètti[modìfica | modìfica wikitèsto]
- Wikimedia Commons a contêgne di files in sce Sascê
lij_Latn lij_Latn srd_Latn lij_Latn lij_Latn srd_Latn lij_Latn lij_Latn lij_Latn lij_Latn lij_Latn lij_Latn lij_Latn srd_Latn lij_Latn vec_Latn lij_Latn fur_Latn fur_Latn scn_Latn fur_Latn lij_Latn lij_Latn lij_Latn srd_Latn lij_Latn lij_Latn lij_Latn srd_Latn lij_Latn srd_Latn srd_Latn srd_Latn lij_Latn srd_Latn vec_Latn vec_Latn eng_Latn eng_Latn vec_Latn lmo_Latn vec_Latn srd_Latn vec_Latn lij_Latn eng_Latn srd_Latn lij_Latn